Neuvoston asetus (EY) N:o 1098/98, annettu 25 päivänä toukokuuta 1998, väliaikaisten erityistoimenpiteiden käyttöön ottamisesta humala-alalla



Virallinen lehti nro L 157 , 30/05/1998 s. 0007 - 0008



NEUVOSTON ASETUS (EY) N:o 1098/98, annettu 25 päivänä toukokuuta 1998, väliaikaisten erityistoimenpiteiden käyttöön ottamisesta humala-alalla EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon humala-alan yhteisestä markkinajärjestelystä 26 päivänä heinäkuuta 1971 annetun neuvoston asetuksen (ETY) N:o 1696/71 (1) ja erityisesti sen 16 a artiklan, ottaa huomioon komission ehdotuksen, sekä katsoo, että asetuksen (ETY) N:o 1696/71 16 a artiklassa säädetään, että neuvosto voi komission ehdotuksesta määräenemmistöllä ylijäämätilanteessa toteuttaa aiheellisia tuotantokykyyn liittyviä toimenpiteitä; humala-alan markkinat ovat tällä hetkellä ylijäämäiset; ylijäämä johtuu sekä suhdanteista että rakenteellisista tekijöistä, tuottajaryhmittymien tarkoituksena on tuotannon mukauttaminen markkinoiden vaatimuksiin; tätä varten ne voivat käyttää enintään 20 prosenttia tuesta aiheellisten toimenpiteiden toteuttamiseen; olisi laajennettava tuottajaryhmittymien liikkumavaraa tällä alueella myöntämällä niille myös mahdollisuus turvautua humalan viljelypinta-alojen väliaikaiseen kesannointiin tai lopulliseen raivaukseen; nämä toimenpiteet muodostavat lisäyksen edellä mainitun asetuksen 7 artiklan 1 kohdan b alakohdassa lueteltuihin erityistoimenpiteisiin, humalan tuotannon ja markkinoille saattamisen ehdot ja siten myös alan taloudellinen kannattavuus ovat erilaiset eri jäsenvaltioissa; tämän vuoksi on aiheellista, että päätös soveltaa tai olla soveltamatta erityistoimenpiteitä tehdään asianomaisen jäsenvaltion tasolla, väliaikaiseen kesannointiin ja/tai lopulliseen raivaukseen voidaan antaa lupa vain, jos tietyt ehdot, erityisesti tukien kasautumattomuus viljelyaloille, joihin sovelletaan väliaikaista kesannointia, sekä velvoite vähentää viljelyaloja vuoteen 2002 mennessä on täytetty; tästä koituu kuluja; on suotavaa korvata osa näistä kuluista sekä tulojen menetys maksamalla vastaava määrä hehtaaritukea rajoitetun ajanjakson aikana; olisi siten täsmennettävä, että tukea vastaava määrä voidaan tässä tapauksessa myöntää väliaikaisesti viljelypinta-aloille, joilta sato on jätetty korjaamatta; tehokasta valvontaa varten olisi määriteltävä vähimmäispinta-ala, joka voi olla kyseisten toimenpiteiden kohteena, ja näiden toimenpiteiden täytäntöönpanon tehokasta valvontaa varten olisi määriteltävä tuottajaryhmittymien ja jäsenvaltioiden toimivaltaisten viranomaisten vastuualat sekä antaa komissiolle valtuudet antaa tämän asetuksen soveltamista koskevat yksityiskohtaiset säännöt, ON ANTANUT TÄMÄN ASETUKSEN: 1 artikla Asetuksen (ETY) N:o 1696/71 7 artiklan 1 kohdan b alakohdassa lueteltujen tavoitteiden lisäksi tuottajaryhmittymät voivat myös yhdessä mukauttaa tuotantoaan markkinoiden vaatimuksiin ja parantaa sitä väliaikaisella kesannoinnilla ja/tai lopullisella raivauksella. 2 artikla 1. Niissä jäsenvaltioissa, jotka päättävät soveltaa väliaikaista kesannointia ja/tai lopullista raivausta, voidaan vuoden 1998 sadosta alkaen ja vuoden 2002 sato mukaan lukien maksaa tuottajille korvausta, jonka määrä vastaa sen tuen määrää, joka heille olisi maksettu, jos sato olisi korjattu, edellyttäen että tukea saava maatalousyrittäjä pidättyy humalaviljelmien laajentamisesta tilansa muille viljelyaloille. Tuottajille ei voida maksaa muuta yhteisön tukea niiden viljelyalojen osalta, joihin sovelletaan väliaikaista kesannointia. Väliaikaista kesannointia ja/tai lopullista raivausta soveltavien tuottajaryhmittymien vuoden 2003 satoa varten viljelemien humalapinta-alojen on oltava vuoden 1997 satoa varten viljeltyjä pinta-aloja pienemmät. 2. Tuottajaryhmittymien on määriteltävä sellaisen viljelylohkon vähimmäiskoko, joka voi olla tukihakemuksen kohteena. Tämä viljelylohkon vähimmäiskoko ei voi kuitenkaan olla pienempi kuin 0,3 hehtaaria. 3. Tuottajaryhmittymät voivat lisäksi määritellä erityisvaatimuksia, joita niiden jäsenten on noudatettava väliaikaisen kesannoinnin ja/tai raivauksen yhteydessä. 4. Viljelyalat, joihin sovelletaan väliaikaista kesannointia tai jotka ovat raivauksen kohteena, on ilmoitettava toimivaltaisille viranomaisille viimeistään satovuoden toukokuun 31 päivänä. Vuoden 1998 sadon osalta nämä tiedot voidaan ilmoittaa 30 päivään kesäkuuta 1998 mennessä. Toimivaltaisten viranomaisten on todettava, onko seuraavia ehtoja noudatettu: - humalasalkojen kunnossapito väliaikaisen kesannoinnin tapauksessa, - humalasalkojen poistaminen lopullisen raivauksen tapauksessa, - pysyvä nurmetus maaperän viljavuuden parantamiseksi. 3 artikla Komissio antaa tämän asetuksen soveltamista koskevat yksityiskohtaiset säännöt asetuksen (ETY) N:o 1696/71 20 artiklassa säädetyn menettelyn mukaisesti. 4 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan vuoden 1998 sadosta alkaen vuoden 2003 satoon asti. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä toukokuuta 1998. Neuvoston puolesta J. CUNNINGHAM Puheenjohtaja (1) EYVL L 175, 4.8.1971, s. 1, asetus sellaisena kuin se on viimeksi muutettuna asetuksella (EY) N:o 1554/97 (EYVL L 208, 2.8.1997, s. 1).